แอสเซทพลัสชอบเสี่ยงต่ำ 6เดือน3.2%
อสเซท พลัส ชูกองทุน ASPTFIXED1 ลงทุนตราสารหนี้ทั้งในและต่างประเทศ6 เดือน จ่าย 3.2% ต่อปี
7 ก.พ. 2555

อสเซท พลัส ชูกองทุน ASPTFIXED1 ลงทุนตราสารหนี้ทั้งในและต่างประเทศ6 เดือน จ่าย 3.2% ต่อปี
น.ส.จารุลักษณ์ เรืองสุวรรณผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ในวันที่ 8 ก.พ.นี้ บริษัทจะเปิดขายและรับซื้อคืนรอบใหม่ (Rollover) กองทุนเปิดแอสเซทพลัสตราสารหนี้ทวีทรัพย์ 1 (ASPTFIXED1) ซึ่งเป็นกองทุนตราสารหนี้ที่เปิดขายทุกรอบ 6 เดือน โดยรอบการลงทุนนี้จะลงทุนในพันธบัตรรัฐบาล ตราสารหนี้ไทย และตราสารหนี้ในกลุ่มประเทศเอเชีย อายุประมาณ 6 เดือน ผลตอบแทนประมาณ 3.2% ต่อปี 
“นโยบายการลงทุนของบริษัทยังเน้นตราสารหนี้ที่มีความเสี่ยงต่ำ ระยะเวลาลงทุนประมาณ 3-6 เดือน เพื่อรอความชัดเจนของนโยบายทางการเงินและทิศทางอัตราดอก เบี้ย และไม่เสียโอกาสของผลตอบแทนหากธนาคารแห่งประเทศไทยมีมุมมองปรับขึ้นอัตราดอกเบี้ยนโยบาย เพื่อชะลอเงินเฟ้อที่มีแนวโน้มปรับขึ้นได้ในครึ่งปีหลัง” น.ส.จารุลักษณ์ กล่าว
สำหรับแนวโน้มอัตราดอกเบี้ยในช่วงถัดไป คาดว่าคณะกรรมการนโยบายการเงิน (กนง.) จะติดตามการเติบโตของเศรษฐกิจหลังจากสถานการณ์อุทกภัยเริ่มคลี่คลาย ซึ่งคาดว่าน่าจะกลับเข้าสู่ภาวะปกติในไตรมาส 3 ควบคู่กับกรอบเงินเฟ้อ และต้องรอความชัดเจนเกี่ยวกับ พ.ร.ก.กู้เงินและโอนหนี้กองทุนฟื้นฟูฯ ซึ่งเป็นเรื่องสำคัญต่อการกระตุ้นเศรษฐกิจของประเทศ และอาจส่งผลต่อการพิจารณาทิศทางอัตราดอกเบี้ยในระยะถัดไป